Pernille Rosenkrantz-Theil (EL), 1999-04-29:
Enhedslisten støtter forslaget, og det gør vi, fordi vi synes, det er et lille skridt i den rigtige retning.
Men der er visse punkter i teksten, som vi er lidt usikre på.
Vi vil derfor gerne bruge tiden i udvalget på at få gennemanalyseret kvindernes retsstilling i forbindelse med den form for anmeldelse af bagmænd.
Vi kan, som det foreligger her uden erfaringer fra andre lande, ikke rigtig vurdere, hvad de retspolitiske konsekvenser er.
Enhedslisten er selvfølgelig enig i intentionerne bag SF's forslag.
Det er en fuldstændig forfærdelig situation, de udenlandske prostituerede kvinder befinder sig i i Danmark. Og det er katastrofalt, at vores samfund, som det ser ud nu, generelt ikke er bedre i stand til at beskytte de kvinder hverken mod at være prostituerede eller mod de bagmænd, som tjener tykt på deres kroppe.
Enhedslisten bakker fuldt op om, at det skal være strafbart at importere kvinder til Danmark med det formål, at de skal arbejde som prostituerede.
Det er fuldstændig korrekt, som den sidste taler også sagde, at der mangler symmetri i lovgivningen på det område.
Det er først i forslagets punkt 2, at jeg synes, der er nogle problemer.
Og det er, fordi jeg ikke mener, der nødvendigvis er det incitament, som SF taler om, gennem denne her belønning med opholdstilladelse, for at kvinderne skal anmelde de her bagmænd, fordi kvinderne jo ikke kan være sikre på, at bagmændene bliver dømt.
Og hvis bagmændene ikke bliver dømt, får kvinderne en enkeltbillet tilbage til hjemlandet, hvor det at have stukket bagmanden ikke nødvendigvis vil blive set på med så milde øjne, som man kunne ønske sig. Vi kan så selvfølgelig ikke være sikre på, at bagmændene bliver dømt, og det skal selvfølgelig også være op til domstolene; det er der ikke nogen tvivl om.
Men jeg synes også, det er svært at se, at vi skal kunne formode, at de udenlandske prostituerede kvinder vil have så megen tiltro til det danske retssystem, at de faktisk tør løbe risikoen.
Jeg tror ikke, der er mange af de prostituerede udenlandske kvinder, der lever i Danmark, som har nogen særlig god kontakt med det danske system, hvis de overhovedet har nogen.
Det vil altså sige, at vi i Enhedslisten mener, at det måske er lidt tvivlsomt, hvor stort incitamentet for de her kvinder er.
Ikke desto mindre synes vi selvfølgelig, det er fint, at kvinderne kan få opholdstilladelse, ifald der kommer retssager og ifald der kommer domfældelser i de her sager.
Men vi vil så mene, at der selv efter 5 års forløb kan være problemer med at sende kvinderne tilbage til hjemlandet, netop på grund af det her med bagmændene, og de er jo uden for rækkevidde af dansk lovgivning.
Jeg vil altså gerne understrege, at der kan være behov for permanent opholdstilladelse i Danmark.
Og dér synes jeg også, at kvindernes værdighed er vigtig at tage med i betragtning, fordi kvinderne ikke nødvendigvis har mulighed for at leve en normal tilværelse i deres hjemland efter at have arbejdet i Danmark som prostituerede.
Og hvis det er sager, der kommer op i den danske presse, kan det også være, det er sager, der kommer op i deres hjemland.
Så derfor vil jeg gerne understrege den del af forslaget, som handler om, at der i visse tilfælde kan være mulighed for permanent opholdstilladelse i Danmark.
Men jeg glæder mig til at se den redegørelse, der kommer, om, hvordan ordningen fungerer i andre lande, sådan så vi har noget lidt mere konkret at forholde os til.
forslag.